钦定古今图书集成/理学汇编/文学典/第054卷 > 贾耽
## 钦定古今图书集成/理学汇编/文学典/第054卷 > 贾耽

按《唐书》本传：“贾耽，字敦诗，沧州南皮人。天宝中，举明
经，补临清尉。上书论事，徙太平，河东节度使王思礼
署为度支判官，累进汾州刺史。治凡七年，政有异绩，
召授鸿胪卿，兼左右威远营使，俄为山南西道节度
使。梁崇义反东道，耽进屯谷城，取均州。建中三年，徙
东道。德宗在梁，耽使司马樊泽奏事。泽还，耽大置酒”
会诸将。俄有急诏至，以泽代耽，召为工部尚书。耽纳
诏于怀，饮如故。既罢，召泽曰：“诏以公见代，吾且治行。”
敕将吏谒泽。大将张献甫曰：“天子播越，而行军以公
命问行在，乃规旄钺，利公土地，可谓事人不忠矣。军
中不平，请为公杀之。”耽曰：“是何谓耶？朝廷有命，即为
帅矣。吾今趋觐，得以君俱。”乃行。军中遂安。俄为东都
留守。故事，居守不出城，以耽善射，优诏许猎近郊。迁
义成节度使。淄青李纳虽削伪号，而阴蓄奸谋，冀有
以逞。其兵数千，自行营还，道出滑。或谓馆于外，耽曰：
“与我邻道，奈何疑之，使暴于野？”命馆城中，宴庑下，纳
士皆心服。耽每畋，从数百骑，往往入纳境，纳大喜，然
畏其德，不敢谋。贞元九年，以尚书右仆射同中书门
下平章事，俄封魏国公。常以“方镇帅缺，当自天子命
之，若谋之军中，则下有背向，人固不安。”帝然之，不用
也。顺宗立，进检校司空、左仆射。时王叔文等干政，耽
病之，屡移疾乞骸骨，不许。卒，年七十六，赠太傅，谥元
靖。耽嗜观书，老益勤，尤悉地理。四方之人与使夷狄
者，见“之，必从询索风俗，故天下地土区产，山川夷岨，
必究知之。”方吐蕃盛强，盗有陇西，异时州县远近，有
司不复传。耽乃绘布陇右山南九州，且载河所经受
为图。又以洮、湟、甘、凉屯镇额籍、道里广狭、山险水原，
为《别录》六篇，《河西戎之录》四篇，上之。诏赐币马珍器。
又图海内华夷，广三丈，从三丈三尺，以寸“为百里。”并
撰古今郡国县道四夷，述其中国本之《禹贡》，外夷本
班固《汉书》，古郡国题以墨，今州县以朱，刊落疏舛，多
所厘正。帝善之，赐予加等。或指图问其邦人，咸得其
真。又著《贞元十道录》，以贞观分天下，隶十道，在景云
为按察，开元为采访，废置升降备焉。至阴阳杂数罔
不通。其器恢然，盖长者也。不喜臧否人物，为相十三
年，虽安危大事，亡所发明，而检身厉行，自其所长。每
归第，对宾客无少倦，家人近习不见其喜愠，世谓“淳
德有常”者。

按《旧唐书》本传：“耽好地理学，凡四夷之使及使四夷还者，必与之从容，讯其山川土地之终始，是以九州
之夷险，百蛮之土俗，区分指画，备究源流。自吐蕃陷
陇右积年，国家守于内地，旧时镇戍不可复知。耽乃
画《陇右山南图》，兼黄河经界，远近聚其说，为书十卷，
表献曰：‘臣闻楚左史倚相能读《九丘》，晋司空裴秀创’”
为六体。《九丘》乃成赋之古经，《六体》则为图之新意。臣
虽愚昧，夙尝师范，累蒙拔擢，遂忝台司。虽历践职任，
诚多旷阙，而率土山川，不忘寤寐。其大图外薄四海，
内别九州，必藉精详，乃可摹写，见更缵集，续冀毕功。
然而陇右一隅，久沦蕃寇，职方失其图记，境土难以
区分。辄扣课虚微，采掇舆议，画关中、陇右及山南九
州等图一轴。伏以洮、湟旧墟，连接监牧；甘、凉右地，控
带朔陲。岐路之侦候交通，军镇之备御冲要，莫不匠
意就实，依俙像真。如圣恩遣将护边，新书授律，则灵、
庆之设险在目，原、会之封略可知。诸州诸军，须论里
数人额；诸山诸水，须言首尾源流。图上不可备书，凭
据必资记注。谨撰《别录》六卷。又黄河为四渎之宗，西
戎乃群羌之帅。臣并研寻史牒，剪弃浮词，罄所闻知，
编为四卷，《通录》都成十卷。文义鄙朴，伏增惭悚。德宗
览之称善，赐厩马一匹，杂彩百匹，银缾盘各一。至十
七年，又撰成《海内华夷图》及《古今郡国县道四夷述》
四十卷，表献之曰：“臣闻地以博厚，载物，万国棋布；海
以委”输，环外百蛮绣错，中夏则五服九州，殊俗则七
戎六狄，普天之下，莫非王臣。昔毌丘出师，东铭不耐；
甘英奉使，西抵条支；奄蔡乃大泽无涯，罽宾则悬度
作险。或道里回远，或名号改移，古来通儒，罕遍详究。
臣弱冠之岁，好闻《方言》，筮仕之辰，注意地理，究观研
考，垂三十年。绝域之比邻，异蕃之习俗，梯山献琛之
路，乘舶来朝之人，咸究竟其源流，访求其居处。阛阓
之行贾，戎貊之遗老，莫不听其言而掇其要；闾阎之
琐语，风谣之小说，亦收其是而芟其伪。然殷周以降，
封略益明，承历数者八家，浑区宇者五姓，声教所及，
惟唐为大。秦皇罢侯置守，长城起于临洮；孝武却地
开边，障塞限于鸡鹿。东汉则哀牢请吏，西晋则裨离
结辙。隋室列四郡于卑和，海西创三州于扶南、江北，
辽阳失律，因而弃之。高祖神尧皇帝，诞膺天命，奄有
四方。太宗继明重熙，柔远能迩，逾太碛通道，北至仙
娥，于骨利干，置元阙州。高宗嗣守丕绩，克广前烈，遣
单车赍诏，西越葱山，于波刺斯立疾陵府。中宗复配
天之业，不失旧物；睿宗含先天之量，维新永图。元宗
以大孝清内，以无为理外；大宛骥𫘧，岁充内厩，与贰
师之“穷兵黩武”，岂同年哉？肃宗扫平氛祲，润泽生人；
代宗划除残孽，彝伦攸叙。伏惟皇帝陛下以上圣之
姿，当太平之运，敦信明义，履信包元，惠养黎蒸，怀柔
遐裔。故泸南贡丽水之金，漠北献余吾之马，元化洋
溢，率土霑濡。臣幼切磋于师友，长趋侍于轩墀。自揣
孱愚，叨荣非据，鸿私莫答，夙夜兢惶。去兴元元年伏
奉进止，令臣修撰国图，旋即充使魏州、汴州，出镇东
洛。东都间以众务，不遂专门，绩用尚亏，忧愧弥切。近
乃力竭衰病，思殚所闻见，藂于丹青。谨令工人画《海
内华夷图》一轴，广三丈，从三丈“三尺，率以一寸，折成
百里。别章甫左衽，奠高山大川，缩四极于纤缟，分百
郡于作缋。宇宙虽广，舒之不盈庭；舟车所通，览之咸
在目。”并撰《古今郡国县道四夷述》四十卷，中国以《禹
贡》为首，外夷以班史发源，郡县纪其增减，蕃落叙其
衰盛，前《地里书》以黔州属酉阳，今则改入巴郡；前《西
戎志》以安国为安息，今则改入康居。凡诸疏舛，悉从
厘正。陇西十地，播弃于永初之中；辽东、乐浪，陷屈于
建安之际。曹公弃陉北，晋氏迁江南。缘边累经侵盗，
故墟日致堙毁。旧史撰录，十得二三，今书搜补，所获
大半。《周礼》职方，以淄、时为幽州之浸，以华山为荆河
之镇，既有乖于《禹贡》，又不出于淹中。多闻阙疑，讵敢
“编次？其古郡国题以墨，今州县题以‘朱’，古今殊文，执
习简易。臣学谢小成，才非博物。伏波之聚米，开示众
军；酂侯之图书，方知扼塞。企慕前哲，尝所寄心，辄罄
庸陋，多惭纰缪。”优诏答之。赐锦彩二百匹，袍缎六，锦
帐二，银瓶盘各一，银榼二，马一匹，进封魏国公。